钦定古今图书集成/明伦汇编/官常典/第604卷 > 金浙
## 钦定古今图书集成/明伦汇编/官常典/第604卷 > 金浙

按《金华府志》：“浙字汝东，东阳人。嘉靖间进士，任怀安，
丁外艰，服阕，补泰和令，饶有政声。升南京山东道御
史。例有冒滥京堂之疏，浙确访诸人，奏罢之。既兼署
河南道印务。御史文希儒以掣盐征商规利，浙廉得
捕其私人吴彦侨等，供赃银千馀，以其事上，上命南
部都院从公考察。然终以冢宰故，欲两调之。浙慨然”
曰：“与其无罪而回籍，孰与忤势而抗颜？”遂有《大臣党
恶变乱是非》一疏。疏入，有“朋党比护，非大臣之道”之
旨。越明年，升四川按察司佥事。二年改调漳南。地多
盗，浙宣布诚信抚之，贼皆降，巨魁郑七、张琏等悉就
擒。捷闻，赐镪币，迁参议。未几，会惠、潮缺兵备，辅臣张
司马、谭咸推毂焉，驰敕起之。及至，移檄群盗，令其悔
祸。于是蛇江盗魏朝义等焚寨降，馀党皆就抚。寻升
河南布政司。引疾归，家居不轻造郡县。若名义所在，
则毅然任之。当道每服其刚方云。